CELEX: 32020R1212
Language: lv
Date: 2020-05-08 00:00:00
Title: Komisijas Deleģētā regula (ES) 2020/1212 (2020. gada 8. maijs), ar kuru groza Deleģēto regulu (ES) 2018/1229, ar ko Eiropas Parlamenta un Padomes Regulu (ES) Nr. 909/2014 papildina attiecībā uz regulatīvajiem tehniskajiem standartiem par norēķinu disciplīnu (Dokuments attiecas uz EEZ)

24.8.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 275/3
               
            
         KOMISIJAS DELEĢĒTĀ REGULA (ES) 2020/1212
         (2020. gada 8. maijs),
         ar kuru groza Deleģēto regulu (ES) 2018/1229, ar ko Eiropas Parlamenta un Padomes Regulu (ES) Nr. 909/2014 papildina attiecībā uz regulatīvajiem tehniskajiem standartiem par norēķinu disciplīnu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 909/2014 (2014. gada 23. jūlijs) par vērtspapīru norēķinu uzlabošanu Eiropas Savienībā, centrālajiem vērtspapīru depozitārijiem un grozījumiem Direktīvās 98/26/EK un 2014/65/ES un Regulā (ES) Nr. 236/2012 (1) un jo īpaši tās 6. panta 5. punktu un 7. panta 15. punktu,
         tā kā:
         
                     (1)
                  
                  
                     Komisijas Deleģētajā regulā (ES) 2018/1229 (2) ir noteikti pasākumi norēķinu neizpildes novēršanai un risināšanai un norēķinu disciplīnas veicināšanai. Minētie pasākumi ietver norēķinu neizpildes uzraudzību un naudas sodu iekasēšanu un sadali par norēķinu neizpildēm. Deleģētajā regulā (ES) 2018/1229 ir precizēti arī iepirkšanas procedūras darbības aspekti.
                  
               
                     (2)
                  
                  
                     Ieinteresētās personas, tostarp CVD, CDP, tirdzniecības vietas, ieguldījumu brokeru sabiedrības un kredītiestādes, ir norādījušas, ka sakarā ar jaunām norisēm, piemēram, 2020. gada 21.–22. novembrī paredzēto soda mehānisma īstenošanu, ko kopīgi izveidojuši CVD, kuri izmanto kopīgu norēķinu infrastruktūru, ir vajadzīgs vairāk laika, lai pielāgotos Deleģētajā regulā (ES) 2018/1229 noteiktajiem pasākumiem. Skartās ieinteresētās personas ir arī norādījušas, ka ir vajadzīgs vairāk laika, lai veiktu nepieciešamās izmaiņas IT sistēmā, izstrādātu un atjauninātu ISO ziņojumus, veiktu tirgus testēšanu un mainītu līgumiskās vienošanās starp attiecīgajām pusēm. Eiropas Vērtspapīru un tirgu iestāde (EVTI) ir uzskatījusi par lietderīgu dot ieinteresētajām personām vairāk laika, lai pielāgotos šiem pasākumiem. Tāpēc Deleģētās regulas (ES) 2018/1229 stāšanās spēkā būtu jāatliek.
                  
               
                     (3)
                  
                  
                     Tāpēc būtu attiecīgi jāgroza Deleģētā regula (ES) 2018/1229.
                  
               
                     (4)
                  
                  
                     Šī regula ir balstīta uz regulatīvo tehnisko standartu projektu, ko Komisijai iesniegusi EVTI.
                  
               
                     (5)
                  
                  
                     Šā grozījuma darbības joma un paredzamā ietekme ir ierobežota, jo tas attiecas tikai uz datuma, no kura jaunais norēķinu disciplīnas režīms būs piemērojams, īsu atlikšanu, un tirgus dalībnieki jau ir snieguši savu ieguldījumu. EVTI nav veikusi atklātu sabiedrisko apspriešanu. Tomēr EVTI ir analizējusi potenciālās saistītās izmaksas un ieguvumus, kā arī lūgusi saskaņā ar Eiropas Parlamenta un Padomes Regulas (ES) Nr. 1095/2010 (3) 37. pantu izveidotās Vērtspapīru un tirgus nozares ieinteresēto personu grupas konsultāciju. Izstrādājot regulatīvo tehnisko standartu projektu, EVTI ir arī cieši sadarbojusies ar Eiropas Centrālo banku sistēmas locekļiem. Ieinteresētās personas ir arī sazinājušās ar Komisiju, lai atbalstītu Deleģētās regulas (ES) 2018/1229 spēkā stāšanās atlikšanu,
                  
               IR PIEŅĒMUSI ŠO REGULU.
         
            1. pants
            Grozījumi Deleģētajā regulā (ES) 2018/1229
            Deleģētās regulas (ES) 2018/1229 42. pantu aizstāj ar šādu:
            
               
                  “42. pants
                  
                  Stāšanās spēkā
                  Šī regula stājas spēkā 2021. gada 1. februārī.”
               
            
         
         
            2. pants
            Stāšanās spēkā un piemērošana
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 8. maijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 257, 28.8.2014., 1. lpp.
         
         
            (2)  Komisijas Deleģētā regula (ES) 2018/1229 (2018. gada 25. maijs), ar ko Eiropas Parlamenta un Padomes Regulu (ES) Nr. 909/2014 papildina attiecībā uz regulatīvajiem tehniskajiem standartiem par norēķinu disciplīnu (OV L 230, 13.9.2018., 1. lpp.).
         
            (3)  Eiropas Parlamenta un Padomes Regula (ES) Nr. 1095/2010 (2010. gada 24. novembris), ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).